বিহারে তিন লক্ষ ভোটার বাংলাদেশ-নেপালের নাগরিক!

ওয়েব ডেস্ক : বিহারে (Bihar) জোর কদমে চলছে ভোটার তালিকার নিবিড় সংশোধন বা এসআইআর (SIR) প্রক্রিয়া। সেই প্রক্রিয়া চলাকালীন উঠে এল চাঞ্চল্যকর তথ্য। সেখান নাকি বিপুল সংখ্য়ায় বসবাস করেন বাংলাদেশ (Bangladesh), নেপাল (Nepal) ও মায়ানমারের (Myanmar) নাগরিক। সূত্রের খবর, এই তথ্য সামনে আসার পর ৩ লক্ষ ভোটারকে নোটিস পাঠিয়েছে নির্বাচন কমিশন (Election commission)। তাদেরকে সাত দিনের মধ্যে হাজিরা দেওয়া নির্দেশ দেওয়া হয়েছে।

সূত্রের খবর, এসআইআর (SIR) প্রক্রিয়া চলাকালীন একাধিক নথি যাচাই করেছে কমিশন। তাতে দেখা গিয়েছে, বিহারে বাংলাদেশ, নেপালসহ অন্যান্য প্রতিবেশী দেশের নাগরিক বাস করছেন। এমনকি মায়ানমার ও আফগানিস্তানের কিছু নাগরিকের কাছেও ভারতের ভোটার কার্ড পাওয়া গিয়েছে বলে খবর। এখনও অনেক নথি যাচাইয়ের কাজ চলছে। ফলে এই সংখ্যা আরও বাড়তে পারে বলে মনে করছে কমিশন।

আরও খবর : অবসরের জল্পনা প্রসঙ্গে ইউ টার্ন মোহন ভাগবতের, কী বললেন তিনি?

নির্বাচন কমিশনের (Election Commission) তথ্য অনুযায়ী, এসআইআর প্রক্রিয়ার পর গত ১ অগাস্ট যে খসড়া তালিকা প্রকাশ করেছিল কমিশন, তাতে রয়েছে ৭.২৪ কোটি ভোটারের নাম। আগামী ৩০ অগাস্ট পর্যন্ত ভোটারদের সমস্ত নথি যাচাইয়ের কাজ চলবে। তবে যারা নথি জমা দেননি বা যারা ভুল নথি জমা দিয়েছেন-তাদেরকে নোটিস পাঠাতে শুরু করেছে কমিশন। ওই নোটিসে ভোটারদেরকে নথি নিয়ে হাজিরা দিতে বলা হয়েছে। এ নিয়ে কমিশনের তরফে জানানো হয়েছে, সামনাসামনি কথা না বলে কোনও ভোটারের নাম তালিকা থেকে কাটা হবে না।

জানা যাচ্ছে, বিহারে ৭.২৪ কোটি ভোটারের মধ্যে ৯৯.১১ শতাংশের নথি যাচাই সম্পন্ন হয়েছে। অন্যদিকে যাদের নাম বাদ গিয়েছে তাদের কাছে পরিচয়ের প্রমাণ দেওয়ার জন্য ১ সেপ্টেম্বর পর্যন্ত সময় রয়েছে। এর জন্য কমিশনের জারি করা ১১টি নথির মধ্যে যে কোনও একটি জমা দিতে হবে। জানা যাচ্ছে, এখনও পর্যন্ত নাম বাদ যাওয়ার জন্য ১,৯৫,৮০২টি আবেদন কমিশনের কাছে জমা পড়েছে।